## Educació implementarà el Programa de reforç de la competència matemàtica en 277 centres educatius en el curs 25-26

*** Els centres rebran formació i assessorament individualitzat a través d’una xarxa de 22 assessors, així com dotació de personal addicional i dotació econòmica per a l’adquisició de material
* Per a implementar estes actuacions s’han assignat un total de 184 llocs docents per a Educació Primària i 2.970 hores en Secundària**

La Conselleria d’Educació, Cultura, Universitats i Ocupació implementarà el Programa de reforç de la competència matemàtica en 277 centres educatius de la Comunitat Valenciana (205 d’Educació Primària i 72 de Secundària) durant el curs 2025-26, amb una inversió de més de 21,7 milions d’euros.

Així ho va traslladar la directora general d’Innovació i Inclusió Educativa, Xaro Escrig, en les reunions celebrades el mes de juliol amb els equips directius dels centres participants de les tres províncies per a informar-los sobre el contingut d’este programa i les mesures que s’aplicaran per a millorar la competència matemàtica de l’alumnat.

La directora general ha assenyalat que este programa sorgix de la necessitat de prendre mesures després dels resultats registrats per Espanya en l’informe PISA 2022 en competència matemàtica, que es van situar en una puntuació similar a la mitjana de l’OCDE, però amb un descens significatiu respecte a les dades aconseguides en 2012.

“Segons estes dades -ha explicat- el percentatge d’alumnat espanyol en els nivells alts (6 %) és inferior al de la mitjana OCDE (9 %). A més, encara que el percentatge d’alumnat espanyol en els nivells baixos de rendiment (28 %) és inferior al de l’OCDE (31 %), és imprescindible fer un esforç important en la reducció d’eixa xifra. Una altra dada significativa és la bretxa de gènere existent en el rendiment en matemàtiques, amb un rendiment mitjà dels xics espanyols 10 punts superior al de les xiques. Estos resultats en matemàtiques s’observen ja, fins i tot de manera més acusada, en els estudis d’avaluació en l’Educació Primària”, ha assenyalat.

Davant d’això, el Programa de reforç de la competència matemàtica té com a objectiu general “millorar el nivell d’acompliment en competència matemàtica de l’alumnat d’Educació Primària, Educació Secundària Obligatòria i Cicles Formatius de Grau Bàsic en els centres educatius de la Comunitat Valenciana”.

Així, els objectius específics d’este programa són l’atenció a l’alumnat de manera personalitzada, treballar la bretxa de gènere en la competència matemàtica, formar els docents que impartisquen matemàtiques en les metodologies i en estratègies per a l’aprenentatge competencial de les matemàtiques i assessorar i acompanyar els centres en el desenrotllament de plans específics de millora de la competència matemàtica.

A este efecte, els 277 centres participants en la Comunitat Valenciana rebran formació i un acompanyament i assessorament individualitzat, a través d’una xarxa de 22 assessors específics del programa.

Així mateix, disposaran d’una dotació econòmica per a l’adquisició de material vinculat a l’aprenentatge significatiu de les matemàtiques, a més d’una dotació de personal addicional per al seu desenrotllament.

En concret, per a implementar estes actuacions s’han assignat un total de 184 llocs docents per a Educació Primària i 2.970 hores en Educació Secundària (que equivalen a 165 llocs).

**Competència matemàtica**

La competència matemàtica es definix com la capacitat de desenrotllar i aplicar el raonament matemàtic per a resoldre problemes en contextos diversos. “El desenrotllament del pensament matemàtic és fonamental per al benestar dels xiquets, xiquetes i jóvens, per la qual cosa és essencial que l’alumnat adquirisca habilitats en raonament matemàtic, resolució de problemes i altres processos matemàtics que li permeten afrontar un món cada vegada més complex”, ha apuntat Escrig.

Per a aconseguir este objectiu “és crucial identificar i aplicar pràctiques i estratègies d’ensenyança que tinguen un impacte positiu en l’aprenentatge de les matemàtiques, ja que ensenyar matemàtiques amb excel·lència no solament requerix coneixement del contingut, sinó també una comprensió profunda de com aprén l’alumnat i quins aspectes els poden resultar més difícils”, aspectes que s’espera millorar i aplicar amb este programa de reforç.

Fecha: 13/08/2025